钦定古今图书集成/明伦汇编/氏族典/第108卷 > 《廖用贤尚友录》 > 雷德骧
## 钦定古今图书集成/明伦汇编/氏族典/第108卷 > 《廖用贤尚友录》 > 雷德骧

按《宋史雷德骧传》，“德骧字善行，同州郃阳人。周广顺
三年举进士，解褐磁州军事判官，召为右拾遗，充三
司判官。宋初，拜殿中侍御史，改屯田员外郎，判大理
寺。其官属附会宰相赵普，擅增刑名，因求见，白其事，
辞气俱厉。帝怒，黜为商州司户参军。至郡，为文讪上，
削籍徙灵武。数年，其子有邻击登闻鼓诉中书不法
事”，赵普由是出镇河阳，召德骧为秘书丞，俄分判御
史台三院事，又兼判吏部南曹。开宝七年，同知贡举。
太祖崩，以德骧为吴越国告哀使，还，迁户部员外郎
兼御史知杂事，改职方员外郎，充陕西、河北转运使，
历礼部郎中，入为度支判官。太平兴国四年，车驾征
太原，为太原西路转运使。六年，同知京朝官考课，俄
迁兵部郎中。七年，以公累，降本曹员外郎，出知怀州。
未几，复旧官，又命为两浙转运使，俄迁右谏议大夫。
雍熙二年，征归朝，同知京朝官考课。端拱初，迁户部
侍郎。会赵普再入相，德骧遽上疏乞归田里。太宗召
见，安谕之，罢知考课，止以本官奉朝请。淳化二年，为
其婿如京副使卫濯讼“有邻子秘书省校书郎孝先
内乱，德骧坐失教”，责授感德军行军司马，因惭愤成
疾，卒。